Ellinoora

Anni Ellinoora Leikas (s. 26. tammikuuta 1994 Oulu, tunnetaan taiteilijanimellä Ellinoora) on suomalainen laulaja-lauluntekijä. Hänet on palkittu yhteensä neljällä Emma-palkinnolla, mukaan lukien Vuoden artisti -palkinnolla vuonna 2022. Hän on myös historian viimeinen Vuoden naissolisti -Emmalla palkittu artisti. 

Ellinoora on julkaissut neljä menestysalbumia: Villi lapsi (2016), Vaaleanpunainen vallankumous (2019), Viimeinen romantikko (2021) sekä Melankolisten laulujen klubi (2025). Hänen tunnetuimpia kappaleitaan ovat muun muassa ”Leijonakuningas”, ”Bäng Bäng typerä sydän”, ”Dinosauruksii”, ”Carrie” ja ”Elefantin paino”. Hänen kappaleitaan on suoratoistettu Spotifyssa yli 155 miljoonaa kertaa.

Syksyllä 2022 Ellinoora oli mukana Mestarit-jäähallikiertueella yhdessä Kaija Koon, Jenni Vartiaisen ja Vesalan kanssa.

 Ura 

 Levytyssopimus ja esikoissingle (2011–2014) 

Ellinoora sai levytyssopimuksen Warner Music Finlandin kanssa joulukuussa 2011 ollessaan 17-vuotias.  Samoihin aikoihin hän oli aikeissa osallistua The Voice of Finland -kilpailun ensimmäiselle kaudelle mutta perui osallistumisensa levytyssopimuksen myötä. Keväällä 2013 hän valmistui ylioppilaaksi Madetojan musiikkilukiosta, ja saman vuoden syksyllä hän aloitti opinnot Helsingin Pop & Jazz Konservatoriossa.

Elokuussa 2013 julkaistiin hänen esikoissinglensä ”Sellainen mies”. Kappaleen ovat säveltäneet tanskalaiset Kristian Martinsen, Louise Dubiel ja Annette Heick, ja sen sanoituksen teki Iisa Pykäri. Sittemmin kappale on poistettu myynnistä ja suoratoistokanavista, sillä Ellinoora halusi julkaista vain itse säveltämäänsä ja sanoittamaansa musiikkia.

Toukokuussa 2015 hänestä tuli HMC Publishing -yhtiön housewriter. Ellinoora on tehnyt kappaleita artisteille JVG, Roope Salminen ja koirat, Lauri Tähkä, Kaija Koo ja Stig. Ellinooran omilla kappaleilla ovat vierailleet Eetu (”Bäng Bäng typerä sydän”), Gasellit (“Aatelisii”) ja Juha Tapio (“Hiljaisii Heeroksii”)

 Uusi alku, Villi lapsi (2015–2016) 

Ellinooran, Väinö Walleniuksen ja Samuli Sirviön ensimmäinen yhteistyöntulos, kappale ”Ei hävittävää (AEIOUAO)”, julkaistiin singlenä 27. helmikuuta 2015. Esikoisalbumin kappaleista suurin osa on Ellinooran ja Sirviön tekemiä, kuten singleinä julkaistut ”Minä elän”, ”Carrie”, ”Leijonakuningas”, ”Rakkauden kesä” ja ”Elefantin paino”. Esikoisalbumi Villi lapsi julkaistiin 16. syyskuuta 2016. Se saavutti heinäkuussa 2016 jo ennakkoon kultalevyrajan, kun siltä ennakkoon julkaistujen singlejen suoratoistoluvut ylittivät kymmenen miljoonan.

Tuplaplatinaa myyneeltä Villi lapsi -albumilta julkaistuista singleistä ”Carrie” on ylittänyt platinalevyrajan sekä ”Leijonakuningas” ja ”Elefantin paino” tuplaplatinarajan. Villi lapsi -albumi kohosi Suomen virallisen albumilistan kärkisijoille toiseksi ja se oli Levykauppa Äxän myydyin levy.

 Vaaleanpunainen vallankumous (2017–2020) 

Suomen musiikkikustantajat valitsi Ellinooran vuoden 2017 kevyen musiikin tekijäksi syyskuussa 2017. Samassa tilaisuudessa esikoisalbumin kappale ”Elefantin paino” valittiin vuoden 2017 kappaleeksi.

Vuonna 2017 Ellinoora vieraili JVG:n ”Sitä säät mitä tilaat”- ja Roope Salminen & Koirat -yhtyeen ”Tanssi se ulos” -singleillä. Keväällä 2017 Ellinoora oli mukana myös Anssi Kela ja isot biisit -televisio-ohjelmassa, jossa hän versioi Ultra Bran kappaleen ”Minä suojelen sinua kaikelta”.

Lokakuun 2017 lopussa Ellinoora julkaisi tulevan toisen albuminsa ensimmäisen singlen ”Glitteri”. Albumilta julkaistiin singleinä myös kappaleet ”Nartut” 23. helmikuuta 2018, ”Bäng bäng typerä sydän” 1. kesäkuuta 2018, ”Sinä 4ever” 25. tammikuuta 2019 ja ”Aatelisii” 5. heinäkuuta 2019.

Toukokuussa 2018 julkaistiin Ellinooran esittämä mainoslaulu Fazerin Sininen -suklaalle. ”Sininen hetki” pohjautuu Martti Pohjalaisen 1970-luvulla säveltämään, aiemmin käytettyyn mainoslauluun. Uuden version Ellinoora on tehnyt yhdessä tuottajansa Samuli Sirviön kanssa.

Syksyllä 2018 Ellinoora oli yksi Vain elämää -televisiosarjan yhdeksännen tuotantokauden artisteista. Ellinooran varioimat kappaleet ”Funeral Song” (The Rasmus) ja ”Aina kuin Aira” (Pyhimys) nousivat Spotify-listan kärkisijoille ensimmäiseksi ja toiseksi.

Ellinooran toinen studioalbumi, jo ennakkoon platinaa myynyt Vaaleanpunainen vallankumous julkaistiin 30. elokuuta 2019. Aiemmin julkaistujen singlejen lisäksi albumi sisältää seitsemän uutta kappaletta. Se nousi heti ilmestyttyään Suomen virallisen albumilistan ensimmäiseksi ja oli albumilistalla yli vuoden.

Joulukuussa 2019 Ellinoora julkaisi Juha Tapion kanssa yhteissinglen ”Hiljaisii heeroksii”, joka esitettiin ensimmäisen kerran Yle TV1:n Linnan jatkot -lähetyksessä.

Vuoden 2020 Emma-gaalassa Ellinoora palkittiin vuoden naissolistin Emma-patsaalla.

 Viimeinen romantikko (2021–2022) 

Ellinooran kolmas albumi Viimeinen romantikko julkaistiin 24. syyskuuta 2021. Ellinooran mukaan se on ”ultimaattinen poplevy”, jonka hän on aina halunnut tehdä. Albumi päätti tarinan, jota oli kerrottu jo hänen edellisillä albumeillaan. Viimeinen romantikko nousi ensimmäiselle sijalle Suomen virallisella albumilistalla ja fyysisellä albumilistalla. Sen marraskuussa 2020 julkaistu ensimmäinen single ”Dinosauruksii” ylsi radiolistan kärkeen ja singlelistan sijalle kuusi. Kappale lähentelee tuplaplatinarajaa.

Ellinoora julkaisi toukokuussa 2022 ”2step”-nimisen duettokappaleen yhdessä Ed Sheeranin kanssa. Sheeran tekee kappaleestaan lokalisoituja versioita, jossa vieraileva ulkomainen artisti laulaa yhden säkeistön äidinkielellään ja Ellinoora siis suomeksi. Ellinoora laulaa yksin yhden itse kirjoittamansa säkeistön suomeksi, adlib-osuudet sekä stemmaäänen Sheeranin laulamissa englanninkielisissä kertosäkeissä. Kappale julkaistiin suoratoistopalveluissa 4. toukokuuta. Se on ylittänyt platinarajan.

Syksyllä 2022 Ellinoora teki yhteiskiertueen yhdessä Kaija Koon, Paula Vesalan ja Jenni Vartiaisen kanssa.

 Melankolisten laulujen klubi (2023–2025) 

Vuonna 2023 Ellinoora kertoi työstävänsä neljättä albumiaan, jonka työnimi on ”Retro”. Melankolisten laulujen klubi -nimeä kantava albumi julkaistiin 26.9.2025. Albumilta julkaistiin singlet "Osuma" yhdessä Samuli Putron kanssa, "7 minuuttii", "Syystakkikausi" ja "Kultainen sukupolvi". "Osuma", "7 minuuttii" ja "Kultainen sukupolvi" ovat ylittäneet platinarajan. 

Ellinoora oli mukana keväällä 2023 kuvatussa Vain elämää -tv-sarjassa, joka esitettiin Nelosella ja Ruudussa syksyllä 2023. Ohjelman myötä julkaistu Ellinooran versio Anna Puun ”Matkalla”-kappaleesta nousi Spotifyn neljänneksi suosituimmaksi kappaleeksi sekä kasvoi Tiktok-ilmiöksi. Kappale on ylittänyt platinarajan.

Ellinoora on piti keikkataukoa vuoden 2023 ja jatkoi esiintymisiään vuonna 2024. ”Ellinoora 30” -nimellä kulkeva kiertue alkoi kolmella perättäisellä keikalla Helsingin Tavastialla, joista ensimmäinen osuu artistin 30-vuotissyntymäpäivään. 

Albumi Melankolisten laulujen klubi muodostui sekä arvostelu- että kaupalliseksi menestykseksi. Levy myi platinaa jo ennen julkaisuaan, ja sitä striimattiin ensimmäisen julkaisuviikon aikana yli 1,5 miljoonaa kertaa. Albumia on luonnehdittu Ellinooran uran toistaiseksi vahvimmaksi kokonaisuudeksi, ja Helsingin Sanomat, Soundi sekä Me Naiset antoivat sille neljän tähden arviot.

Kritiikeissä albumia on kuvattu rehelliseksi, omaääniseksi ja ajattomaksi teokseksi. Me Naisten mukaan kokonaisuus on ”niin tarkasti ja taitavasti rakennettu, että erheiden etsiminen on haastavaa”. Helsingin Sanomat kirjoitti, että Ellinoora osoittaa albumilla, kuinka ”herkkyys ja oman tien kulkeminen pyyhkäisevät lattiaa trendihakuisuudella”. Soundin arviossa todettiin, että Ellinoora ja säveltäjäkumppani Samuli Sirviö ovat luoneet ”Ellinoora-soundin, joka ei ole jumissa missään aikakaudessa. Neljäs albumi osoittaa tämän entistä selvemmin. Näissä lauluissa elää pop-musiikin historia, eikä pop edes riitä.”

 Nokia Arena 

Ellinoora esiintyi loppuunmyydyllä Nokia Arenalla lauantaina 22.11.2025. Yli 10 000 ihmistä yhteen keränneessä Ellinoora 4ever – 10 vuotta popmusiikkia -konsertissa kuultiin rakastettuja kappaleita koko Ellinooran 10-vuotisen uran varrelta.

"Kaikki osasivat odottaa Ellinoora 4ever -juhlakonsertista syvälle tunteisiin menevää kokemusta, mutta se oli jopa enemmän. Kymmenvuotisjuhlavuottaan viettävä artisti ei jättänyt ketään kylmäksi. Kun katsoo Loppuunmyydyn Nokia Arenan yleisöä, huomaa, että artisti Ellinoora on löytänyt musiikkiinsa jotain ajatonta ja ylisukupolvista, aidosti ihmisen elämään osuvaa." – Aamulehti

"Tyttöys rakensi pop-tähden valtakunnan. Vuosikymmenen ajan pop-albumeita julkaisseen Ellinooran areenakeikalla meininki oli hurmaavan huimapäistä. Määrätietoisissa elkeissä oli rock-tähden teatraalisuutta. Tuliset räppivedot ja vavisuttavat balladit muistuttivat, että Ellinoora on taiteilija ja viihdyttäjä, mutta ennen kaikka monipuolinen pop-tähti." – Helsingin Sanomat

"Kun tuhannet paperisydämet heiluivat ilmassa jättimäisen kappaleen soidessa, Ellinooran musiikin merkityksellisyys kuulijoilleen vain alleviivautui. Tunnelma ei meinannut enää mahtua Nokia Areenalle ja tämä hetki sementoi sen, ettei Ellinoora ole vain perinteisellä tavalla Suomen suurimpia pop-tähtiä, vaan että hänen tähteytensä on jotain ihan uutta, rakastavaa ja rakastettavaa." – Soundi

 Julkaisut 

 Studioalbumit 
 Villi lapsi (2016, tuplaplatina)
 Vaaleanpunainen vallankumous (2019, tuplaplatina)
 Viimeinen romantikko (2021)
 Melankolisten laulujen klubi (2025)

 Lähteet 

 Aiheesta muualla 


 Kuusi kuvaa Ellinooran elämästä 13.2.2022 Yle Radio 1.

Luokka:Suomalaiset poplaulajat
Luokka:Suomalaiset lauluntekijät
Luokka:Emma-palkinnon saajat
Luokka:Elävät henkilöt
Luokka:Vuonna 1994 syntyneet